HTX i Frederikshavn forsøger at åbne folkeskoleelevernes øjne for, hvad et teknisk gymnasium kan tilbyde.

HTX i Frederikshavn er i disse dage i gang med en charmeoffensiv. Med spændende naturvidenskabelige eksperimenter har de fået 400 folkeskoleelever på besøg på skolen så de kan få et indblik i, hvad et teknisk gymnasium kan. - Vi gør det for at få dem til at forstå, hvad et teknisk gymnasium er i forhold til de almene gymnasier og til handelsskolen. Og her prøver vi tingene af i stedet for bare at sidde i et teorilokale, fortæller Peter Risgaard, der er lektor på HTX Frederikshavn. På skolen er der 12 boder med forskellige naturvidenskabelig forsøg, som folkeskoleeleverne kan besøge. Læring til både folkeskole og HTX-elever Mens Peter Risgaard fortæller, står elev Erik Møller fra 2.g og er ved at undervise folkeskoleeleverne. Han har konstrueret et eksperiment, hvor eleverne skal se, hvor mange søm, der skal i en papirsbåd, før den synker. Eleverne tæller engageret. De står bøjet over et lille bassin, hvor papirbåden flyder rundt. Det ser ud til, at den tynde båd kan sørge for opdrift til en del metalsøm. - Det er spændende, for det er ikke bare at sidde på en skolebænk. I dag får man lov til at lave lidt og forklare ting i stedet for at lytte - og man skal selv forklare det, siger en begejstret Erik Møller. Se hele indslaget herunder.